
Kristina Kallas                                                                                                                 
Haridus- ja teadusminister
                                                                                                                                    .07.2026
                                                                                                            		                                                                                                                         

Kirjalik küsimus Saue valla koolides tuvastatud EHIS-e andmete, tugiteenuste puuduste ning HEV-õpilaste toetuse sihipärase kasutamise kontrollimise kohta

Austatud haridus- ja teadusminister      


Haridus- ja Teadusministeeriumi 2025. aasta haldusjärelevalve Saue valla ja tema hallatavate üldhariduskoolide üle tõi esile tõsiseid puudusi tuge vajavate õpilaste andmete kajastamises ning tugiteenuste tagamises. Järelevalve hõlmas Saue Kooli, Ruila Põhikooli ja Laagri Kooli ning selle käigus võrreldi koolide andmeid muuhulgas Eesti Hariduse Infosüsteemi ehk EHIS-e kannetega. Ministeeriumi õiendis on märgitud, et järelevalve algatati seoses pöördumistega, mis puudutasid õpilaste arengu toetamist ning vaimse ja füüsilise turvalisuse tagamist Saue valla koolides.

Laagri Kooli kohta koostatud järelevalve lisas on märgitud, et koolis oli EHIS-esse kantud 269 tuge vajavat õpilast, samas kui koolivälise nõustamismeeskonna otsus oli EHIS-e järgi 99 õpilasel. Samas dokumendis on toodud välja, et osadele õpilastele ei olnud tagatud neile vajalikke tugiteenuseid või said nad neid väiksemas mahus, kui koolivälise nõustamismeeskonna soovituse järgi oleks vajalik olnud.

Saue Kooli puhul tuvastas järelevalve samuti vastuolusid EHIS-e kannete, kooli dokumentide ja tegelikult rakendatud toe vahel ning tõi esile ulatuslikke puudusi tugiteenuste kättesaadavuses. Ruila Põhikooli puhul on järelevalve lisas märgitud, et EHIS-e kanded olid korrektselt tehtud, kuid samas ei olnud õpilastele 2024/2025. õppeaastal tagatud logopeedi ja eripedagoogi teenust.

Põhikooli- ja gümnaasiumiseaduse järgi määratakse õpilaste eest, kes saavad tõhustatud tuge või erituge, iga-aastase riigieelarve seadusega toetus kooli tegevuskulude katmiseks. See tähendab, et EHIS-e andmete õigsusel on otsene seos riigieelarvest kohalikele omavalitsustele eraldatava toetusega. 

Arvestades, et ministeeriumi enda järelevalve on tuvastanud Saue valla koolides puudusi nii EHIS-e andmete korrektsuses kui ka tugiteenuste tegelikus osutamises, siis palun vastake Riigikogu kodu- ja töökorra seaduse § 147 alusel järgmistele küsimustele:

1. Kas Haridus- ja Teadusministeerium on kontrollinud, kas Saue vallale aastatel 2019–2025 eraldatud tõhustatud toe ja eritoe õpilaste tegevuskulutoetus vastas õiguspärastele EHIS-e andmetele? Kui jah, siis millal kontroll toimus ja millised olid selle tulemused?
2. Kas ministeerium on algatanud või kavatseb algatada finantskontrolli, et selgitada välja, kas Saue vallale on makstud HEV-õpilaste toetust ebaõigete või hiljem parandatud EHIS-e andmete alusel? Kui ei, siis miks ministeerium seda vajalikuks ei pea?
3. Kuidas hindab ministeerium Laagri Kooli juhtumit, kus EHIS-esse oli kantud 269 tuge vajavat õpilast, kuid koolivälise nõustamismeeskonna otsus oli EHIS-e järgi 99 õpilasel? Milline osa neist andmetest oli seotud üldise toe õpilastega ning milline osa tõhustatud toe ja eritoe õpilastega, kelle eest eraldatakse riigieelarvest tegevuskulutoetust?
4. Kas ministeerium on kontrollinud, kas Saue vallas olid tõhustatud toe ja eritoe õpilaste eest saadud riiklikud toetused kasutatud eesmärgipäraselt, arvestades, et järelevalve tuvastas mitmel juhul tugiteenuste tagamata jätmise või soovitatust väiksemas mahus osutamise?
5. Milliseid samme on ministeerium astunud selleks, et EHIS-e, kohalike infosüsteemide näiteks ARNO ning koolide tegelike andmete vahelised vastuolud ei tooks kaasa ebaõigeid rahastusotsuseid?
6. Milliseid järeltegevusi on ministeerium kavandanud Saue valla ja tema koolide suhtes pärast 2025. aasta haldusjärelevalvet, et tagada puuduste kõrvaldamine, EHIS-e andmete korrektsus ning õpilastele tegelikult vajalike tugiteenuste osutamine?
7. Kas ministeerium peab vajalikuks viia läbi üle-eestilist kontrolli selle üle, kas EHIS-e andmete alusel makstav tõhustatud toe ja eritoe tegevuskulutoetus vastab tegelikele ja õiguspärastele andmetele ning kas selle raha eest tagatakse lastele vajalikke tugiteenuseid?


Palun tooge oma vastuses eraldi välja, millised kontrollid on juba tehtud, millised on kavandamisel ning kuidas ministeerium tagab, et riiklik HEV-õpilaste toetus jõuaks tegelikult nende laste toetamiseks, kelle jaoks see on mõeldud.



Lugupidamisega


(allkirjastatud digitaalselt)

Züleyxa Izmailova
Riigikogu liige

